કેટલાક લોકો ખુદ પણ ટેન્શનમાં રહે છે અને બીજાઓને પણ ટેન્શનમાં રાખે છે. તે લોકો માત્ર ઑફિસમાં જ નહીં, ઘરમાંય સૌને ડિસિપ્લિનનો ઓવરડોઝ આપતા રહે છે. કોઈ વસ્તુ સહેજ આડી-અવળી પડેલી જુએ એટલે તેમનો પિત્તો છટકે. ‘આ છાપાનાં છૂટાં પાનાં ઊડે છે, એને સરખું ગોઠવીને કેમ નથી મૂક્યું?’, ‘ટીવીનું આ રિમોટ મારા ટેબલ ઉપર કોણે મૂક્યું છે?’, ‘આ કબાટ ખુલ્લું કેમ પડ્યું છે?’, ‘અગાસીની લાઇટ કેમ ચાલુ રહી ગઈ છે?’, ‘ઇસ્ત્રી થઈને આવેલાં કપડાં કેમ હજી હીંચકા પર પડી રહ્યાં છે?’, ‘ટીપાઈ પર ચાના કપનાં કૂંડાળાં કેમ હજી લૂછ્યાં નથી?’ તે મહાશય ઘરમાં આવે એટલે સૌને કામે વળગાડી દે. તેમની નજર પાછી એવી વેધક કે ખોટી જગ્યાએ મુકાયેલી ચીજ તેમને પહેલી નજરે ચઢે. બીજું બધું બરાબર હોય અને એક જ ચીજ દૂર ખૂણામાં રખડતી પડેલી હોય, તો તેમને એ રખડતી ચીજ તરત દેખાય.